Broj: 711-I-2588-M-199/23-05-24

Zagreb, 24. studenog 2023.

**SLAĐANA FUMIĆ**

Ravnateljica Zavoda za prostorno uređenje

Karlovačke županije

**Predmet: mišljenje na zahtjev obveznice Slađane Fumić,**

- daje se

Povjerenstvo za odlučivanje o sukobu interesa (dalje u tekstu: Povjerenstvo) dana 06. studenog 2023. pod brojem 711-U-7758-M-199/23-01-28, zaprimilo je zahtjev za davanjem mišljenja koji je podnijela obveznica Slađana Fumić, ravnateljica Zavoda za prostorno uređenje Karlovačke županije.

U podnesenom zahtjevu obveznica navodi da je odlukom Gradskog vijeća Grada Karlovca o uvjetima i načinu provedbe javnog, općeg u jednom stupnju, anonimnog za realizaciju i anketnog I. stupnja složenosti urbanističko arhitektonskog natječaja za uređenje i izgradnju središnjeg dijela glavne gradske osi u Karlovcu od 06. srpnja 2023., imenovana kao član ocjenjivačkog suda-pravni stručnjak za ocjenu natječajnih radova te je u skladu sa Pravilnikom o natječajima sa područja arhitekture, urbanizma, unutarnjeg uređenja i uređenja krajobraza s Gradom Karlovcem zaključila Ugovor o djelu. Zaključno postavlja upit smije li i dalje obavljati članstvo u navedenom ocjenjivačkom sudu i za isto primati naknadu, a obzirom da je u međuvremenu postala ravnateljica Zavoda za prostorno uređenje Karlovačke županije.

Povjerenstvo je povodom navedenog zahtjeva obveznice, a vezano za utvrđivanje činjenica potrebnih za davanje mišljenja, zatražilo od obveznice da se očituje donosi li kao članica ocjenjivačkog suda odluke u odnosu na Zavod za prostorno uređenje Karlovačke županije te javlja li se Zavod za prostorno uređenje Karlovačke županije, u kojem obnaša dužnost ravnateljice, na natječaje za uređenje i izgradnju koji su spomenuti u zahtjevu za mišljenjem.

Podnositeljica zahtjeva odgovorila je na navedeni upit Povjerenstva dopisom zaprimljenim dana 20. studenog 2023. godine, navodeći da kao članica ocjenjivačkog suda ne donosi odluke u odnosu na Zavod za prostorno uređenje Karlovačke županije niti se Zavod za prostorno uređenje javlja na predmetne natječaje.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 32. sjednici održanoj 24. studenog 2023. godine, obveznici daje mišljenje, kako slijedi.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezinog obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. toga članka.

Povjerenstvo je izvršilo uvid i u Pravilnik o natječajima s područja arhitekture i urbanizma („Narodne novine“ broj 85/14) kojim je propisano da je ocjenjivački sud neovisna grupa stručnjaka sastavljena od arhitekata, ovlaštenih arhitekata urbanista, ovlaštenih arhitekata unutarnje arhitekture, ovlaštenih krajobraznih arhitekata i drugih stručnjaka koja je mjerodavna za ocjenjivanje pristiglih natječajnih radova po utvrđenim kriterijima.

Slijedom navedenog, Povjerenstvo je utvrdilo da se u konkretnom slučaju radi o povremenom obavljanju stručnih poslova u ocjenjivačkom sudu kao neovisnom tijelu, u koje je obveznica imenovana kao pravna stručnjakinja.

Stoga Povjerenstvo ističe da obveznica Slađana Fumić, ravnateljica Zavoda za prostorno uređenje Karlovačke županije, sukladno članku 17. stavku 2. ZSSI-a, može za vrijeme obnašanja navedene javne dužnosti biti članica u ocjenjivačkom sudu za ocjenu natječajnih radova za uređenje i izgradnju središnjeg dijela glavne gradske osi u Karlovcu i za to primati naknadu. Međutim, Povjerenstvo ukazuje obveznici da je primitke ostvarene od navedenih poslova dužna navesti u imovinskoj kartici koju podnosi Povjerenstvu, kako je to i propisano člankom 17. stavkom 4. ZSSI-a.

Slijedom navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Slađana Fumić, elektroničkom dostavom
2. Objava na mrežnim stranicama Povjerenstva
3. Pismohrana